Liselott Blixt (DF), 2008-05-09:
Organdonation har optaget medierne i det sidste stykke tid.
I Dansk Folkeparti mener vi, at det er sundt med en debat om netop et emne, der optager vores tanker en del.
Vi skal hermed også tilføje, at det uanset ens holdning altid vil være det rigtige for den enkelte, da det ikke er et let spørgsmål.
Fru Pia Christmas-Møllers forslag om, at ens læge, når man er fyldt 18 år, kan spørge, om man vil være donor, ligger meget tæt på vores holdning i Dansk Folkeparti.
Og det spørgsmål skal man selvfølgelig også stille til dem, der er 30, 40 eller 50 år for ligesom at sætte gang i den proces, at man, når man kommer op til sin læge, bliver spurgt, om det er noget, man kunne tænke sig at tage stilling til.
Vi kan dog ikke tilslutte os, at det skal være en pligt.
Vi mener, at det er så stort et etisk spørgsmål, der indebærer så mange forskellige holdninger, at man hos lægen skal have lov til at sige: Jamen det vil jeg ikke svare på, for det har ikke lyst til at delagtiggøre dig i.
Det skal være frivilligt, hvad og hvordan man vil svare.
Dette er ikke blot ment som en mulighed for at få de mennesker, som har taget stilling til at lade sig registrere, om at gøre det, og at få fat i de mennesker, som endnu ikke har fået sig registreret.
Forslaget lægger op til, at man kan få stillet spørgsmålet, når man skal have udstedt pas.
Dette sker dog tit i borgerservice, som ofte er på et rådhus eller et kommunekontor, og det vil ikke blive behandlet af et sundhedsfagligt personale.
Det er uhensigtsmæssigt, mener vi i Dansk Folkeparti.
Vi mener, at det er vigtigt, at man kan blive rådgivet i de spørgsmål, man ville kunne have i den pågældende situation.
Det er ikke altid nemt blot at tage stilling.
For mange kan det dreje sig om uafklarede spørgsmål om døden.
Man kan eventuelt have haft oplevelser tidligere, der gør, at man frygter fejl eller noget lignende i situationen.
Mange har et uafklaret forhold til døden, da vi herhjemme opfatter det som et tabuemne.
Derfor er det vigtigt, at det er en sundhedsfaglig person, der kan svare på disse spørgsmål.
Forslaget lægger også op til, at hjernedødskriteriet bør indgå som et element i folkeskolens læseplaner, hvilket vi ikke kan støtte.
Andre partier mener, at man skal være donor fra fødslen - også kaldet formodet samtykke.
Det vil sige, at man skal melde fra i stedet for at melde til.
Det kan vi slet ikke tilslutte os i Dansk Folkeparti, da vi som tidligere nævnt mener, at det skal være frivilligt.
I Dansk Folkeparti sætter vi vores lid til det nyoprettede center for organdonation.
Det har set dagens lys på direkte foranledning af Dansk Folkeparti.
Hertil kommer, at centeret får en kæmpe opgave med at informere borgerne om organdonation, ikke mindst de pårørende, som - ofte på grund af misforståelser og hensyn til afdøde - trodser den afdøde persons ønske om at gavne et livstruet medmenneske med et organ.
At donere sine organer er en stor beslutning, fordi det berører de store spørgsmål om liv og død.
Her skal det nye center løfte den meget store opgave med at fortælle danskerne, at organer faktisk er en af de største gaver, vi kan give til mennesker, der er truet af dødbringende sygdomme.
Men det skal foregå ad frivillighedens vej.
I Dansk Folkeparti ser vi velvilligt på forslaget, hvis de nævnte punkter kan udelades.